Document ID: 32009D0416

NÕUKOGU OTSUS,
27. aprill 2009,
ülemäärase eelarvepuudujäägi kohta Iirimaal
(2009/416/EÜ)
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artikli 104 lõiget 6,
võttes arvesse komisjoni soovitust,
võttes arvesse Iirimaa esitatud märkusi
ning arvestades järgmist:
(1)
Vastavalt asutamislepingu artiklile 104 hoiduvad liikmesriigid ülemäärasest riigieelarve puudujäägist.
(2)
Stabiilsuse ja kasvu pakt põhineb eesmärgil tagada usaldusväärne riigi rahandus, mis on hindade stabiilsuse ning töökohtade loomist soodustava tugeva ja püsiva majanduskasvu tingimuste tagamise vahend.
(3)
Asutamislepingu artiklis 104 sätestatud ülemäärase eelarvepuudujäägi menetlusega, mida täpsustatakse nõukogu 7. juuli 1997. aasta määrusega (EÜ) nr 1467/97 ülemäärase eelarvepuudujäägi menetluse rakendamise kiirendamise ja selgitamise kohta (1) (mis on osa stabiilsuse ja kasvu paktist), on ette nähtud ülemäärast eelarvepuudujääki käsitleva otsuse vastuvõtmine. Asutamislepingule lisatud protokollis ülemäärase eelarvepuudujäägi menetluse kohta on ette nähtud täiendavad sätted seoses ülemäärase eelarvepuudujäägi menetluse rakendamisega. Nõukogu määruses (EÜ) nr 3605/93 (2) on sätestatud üksikasjalikud eeskirjad ja määratlused kõnealuse protokolli sätete kohaldamiseks.
(4)
Stabiilsuse ja kasvu pakti 2005. aasta reformi eesmärk oli suurendada pakti tõhusust ja majanduslikku mõju ning kindlustada riigi rahanduse pikaajaline jätkusuutlikkus. Selle eesmärk oli tagada, et ülemäärase eelarvepuudujäägi menetluse kõigis etappides võetaks täiel määral arvesse eelkõige majandusolukorda ja eelarveseisundit. Seega nähakse stabiilsuse ja kasvu paktiga ette raamistik, millega toetatakse valitsuse poliitikat kindla eelarveseisundi kiireks taastamiseks, võttes samas arvesse majandusolukorda.
(5)
Asutamislepingu artikli 104 lõike 5 kohaselt esitab komisjon nõukogule arvamuse juhul, kui ta on arvamusel, et liikmesriigis on või võib tekkida ülemäärane eelarvepuudujääk. Olles võtnud arvesse asutamislepingu artikli 104 lõike 3 kohast ettekannet ning asutamislepingu artikli 104 lõike 4 kohast majandus- ja rahanduskomitee arvamust, on komisjon seisukohal, et Iirimaal on ülemäärane eelarvepuudujääk. Seepärast esitas komisjon 24. märtsil 2009 nõukogule sellekohase arvamuse Iirimaa kohta (3).
(6)
Asutamislepingu artikli 104 lõike 6 kohaselt peaks nõukogu kaaluma kõiki asjassepuutuva liikmesriigi võimalikke märkusi, enne kui ta pärast üldhinnangut otsustab, kas liikmesriigis on ülemäärane eelarvepuudujääk. Iirimaa puhul jõuti pärast kõnealust üldhinnangut järgmistele järeldustele.
(7)
Ajakohastatud stabiilsusprogrammi kohaselt ulatus Iirimaa valitsemissektori eelarve puudujääk 2008. aastal 6,3 protsendini SKPst, ületades seega kontrollväärtust 3 % SKPst. Eelarvepuudujääk ei olnud kontrollväärtuse 3 % SKPst lähedal, kuid kontrollväärtusest suuremat puudujääki võib käsitada erandlikuna. Eelkõige on ülemäärane eelarvepuudujääk tingitud tõsisest majanduslikust surutisest asutamislepingu ning stabiilsuse ja kasvu pakti tähenduses. Komisjoni talituste 2009. aasta jaanuari vaheprognoosi kohaselt vähenes Iirimaa SKP 2008. aastal oluliselt (st -2,0 %, mis on märksa halvem Iiri ametiasutuste poolt ajakohastatud stabiilsusprogrammi 2009. aasta lisas esitatud prognoosist (-1,4 %)).
(8)
Kontrollväärtuse ületamist ei saa pidada ajutiseks. Komisjoni talituste 2009. aasta jaanuari vaheprognoosi kohaselt, võttes arvesse 2009. aasta eelarvega käesolevaks aastaks ette nähtud meetmeid (kuid mitte 2009. aasta veebruaris heaks kiidetud täiendavaid eelarvet konsolideerivaid meetmeid mahus 1 % SKPst), suureneb eelarvepuudujääk 2009. aastal 11 protsendini SKPst ja juhul, kui poliitikat ei muudeta, suureneb see 2010. aastal 13 protsendini SKPst. Asutamislepingus sätestatud puudujäägikriteerium ei ole täidetud.
(9)
Valitsemissektori koguvõlg oli 2008. aastal 40,6 % SKPst, jäädes oluliselt alla kontrollväärtuse 60 % SKPst. Komisjoni talituste 2009. aasta jaanuari vaheprognoosi kohaselt peaks võlatase siiski kiiresti suurenema ja ületama 2010. aastaks kontrollväärtust 60 % SKPst.
(10)
Määruse (EÜ) nr 1467/97 artikli 2 lõike 4 kohaselt võib asjassepuutuvaid tegureid asutamislepingu artikli 104 lõike 6 kohases menetluses, mille abil võetakse vastu otsus ülemäärase eelarvepuudujäägi olemasolu kohta, arvesse võtta ainult juhul, kui topelttingimus (eelarvepuudujääk on kontrollväärtuse lähedane ja kontrollväärtuse ületamine on ajutine) on täielikult täidetud. Iirimaa puhul ei ole kõnealune topelttingimus täidetud. Seepärast ei võeta asjassepuutuvaid tegureid käesoleva otsuse tegemisel arvesse,
ON VASTU VÕTNUD KÄESOLEVA OTSUSE:
Artikkel 1
Üldhinnangust järeldub, et Iirimaal on ülemäärane eelarvepuudujääk.
Artikkel 2
Käesolev otsus on adresseeritud Iirimaale.
Luxembourg, 27. aprill 2009

Labels: 2
18